**НАРЕДБА № 2 ОТ 7 ЮЛИ 1999 Г. ЗА МАТЕРИАЛНО СТИМУЛИРАНЕ НА ОБЩЕСТВЕНИТЕ ВЪЗПИТАТЕЛИ**

В сила от 23.11.1999 г.

Издадена от Централната комисия за борба срещу противообществените прояви на малолетните и непълнолетните

Обн. ДВ. бр.101 от 23 Ноември 1999г., изм. ДВ. бр.20 от 6 Март 2001г., изм. ДВ. бр.110 от 19 Декември 2003г., изм. ДВ. бр.29 от 7 Април 2006г., изм. ДВ. бр.9 от 3 Февруари 2009г., изм. ДВ. бр.9 от 2 Февруари 2021г.

**Чл. 1.** С тази наредба се уреждат случаите и редът за материалното стимулиране на обществените възпитатели, определени от местните комисии по чл. 41 от Закона за борба срещу противообществените прояви на малолетните и непълнолетните (ЗБППМН).

**Чл. 2.** (Изм. - ДВ, бр. 20 от 2001 г., изм. - ДВ, бр. 110 от 2003 г., изм. - ДВ, бр. 29 от 2006 г., изм. - ДВ, бр. 9 от 2009 г., изм. - ДВ, бр. 9 от 2021 г.) На обществените възпитатели, изпълнили задълженията си по чл. 43 от ЗБППМН и представили на местните комисии за борба срещу противообществените прояви на малолетните и непълнолетните отчет за дейността си, се изплащат възнаграждения в размер до 450 лв. и съответните осигурителни плащания месечно считано от 1.01.2021 г.

**Чл. 3.** Възнаграждението по чл. 2 се изплаща от общината (района) или от кметството със заповед на кмета по предложение на председателя на местната комисия.

**Чл. 4.** При определяне на размера на възнаграждението на обществения възпитател се вземат предвид броят на децата, с които е работил през изминалите месеци, положеният от възпитателя труд, трудностите при работата с децата и постигнатите резултати.

**Чл. 5.** (1) Средствата за изплащане на възнагражденията са разчетени по бюджета на общината (района) за съответната година.

(2) Контролът по разходването на средствата за възнаграждения по чл. 2 се упражнява от управленията "Финанси" към съответната община.

**Заключителни разпоредби**

§ 1. Тази наредба се издава на основание чл. 46 от Закона за борба срещу противообществените прояви на малолетните и непълнолетните.

§ 2. Наредбата отменя Наредба № 1 на Министерството на правосъдието и Министерството на финансите за материално стимулиране на обществените възпитатели (обн., ДВ, бр. 76 от 1980 г.; изм. и доп., бр. 13 от 1991 г. и бр. 23 от 1993 г.).

§ 3. Наредбата влиза в сила от обнародването и в "Държавен вестник".